钦定古今图书集成/明伦汇编/氏族典/第277卷 > 王国光
## 钦定古今图书集成/明伦汇编/氏族典/第277卷 > 王国光

按《明外史王国光传》：“国光，字汝观，阳城人。嘉靖二十
三年进士。授吴江知县，调仪封，擢兵部主事，改吏部，
历文选郎中，屡迁顺天府尹，户部右侍郎，总督仓场。
谢病去。隆庆四年，起刑部左侍郎，拜户部尚书，再督
仓场。神宗即位，还理部事。三年，京察拾遗，国光为南
京给事御史所劾，再疏乞罢。帝特留之。明年复请，乃”
诏乘传归。五年，吏部尚书张瀚罢，起国光代，加太子
太保。明年大计京朝官，徇张居正意，寘吴中行等五
人于察籍。国光有才智，初掌邦计，多所建白。及是受
制执政，声名损于初。及居正卒，御史杨寅秋劾国光
六罪。帝遂怒，落职闲住。已，念其劳，命复官致仕。